
SHARON KENDRICK

Et paradis for to

Oversatt av Jeanita Edholm

Miniserie: Jetsettere


Elsker du også når drømmer går i oppfyllelse? Jetsettere er en miniserie full av romantikk, hete følelser, ekte kjærlighet, drømmer og pirrende møter. Dette er del en.

 

Sharon Kendrick vant en gang en nasjonal skrivekonkurranse ved å beskrive det perfekte stevnemøte: å bli fløyet til en eksotisk øy av en nydelig og mektig mann. Lite visste hun at hun nettopp hadde vandret rett inn i drømmejobben sin! I dag skriver hun for Harlequin, og bøkene hennes handler ofte om sta, men kjekke, menn, og kvinnene som får dem ned i knestående. Hun mener at de beste bøkene er de du aldri vil skal ta slutt. Akkurat som med livet …


Til den sprudlende og tørrvittige duoen: Rory Crone og Derek Moran (Dere er vel verdige kandidater til en fremtidig episode av Strictly?) Takk for at dere hjalp meg med å fange Balis skjønnhet …

Det var som å være i et av de marerittene der alle andre har på seg klær.

Kitty følte seg blottlagt. Naken.

Som om alle visste at hun var en inntrenger, en som ikke passet inn blant alle de rike menneskene.

Hjertet hamret i brystet da hun kikket seg rundt i baren og så hva de andre kvinnene hadde på seg. Glatte silkekjoler som slynget seg rundt de slanke kroppene. Høyhælte sko som fremhevet de veltrente og glødende beina. Hva hadde fått henne til å ta på seg en bomullskjole og et par billige espadrillos?

Det er den eneste kjolen du har. Det eneste antrekket som kan passere når du skal drikke dyre drinker på en av Balis mest eksklusive nattklubber. 

Kitty hadde i det minste fønet håret så det ikke så ut som om hun hadde stukket fingeren i stikkontakten, men allikevel kjente hun små svetteperler danne seg på pannen.

For Kitty var ikke en person som gikk alene inn i en bar. Spesielt ikke en bar som oste av rikdom og privilegier. Det var Sophie, en barnepike i en av villaene som hadde invitert henne med ut på drinker sammen med vennene sine. Kitty var for sent ute, men strammet grepet rundt vesken da hun kikket seg rundt i rommet.

Hvor var de?

Hun var vel ikke så for sent ute?

Kitty lurte på om hun bare skulle late som ingenting. Bare bestille en dyr drink mens hun ventet, og drikke den i små slurker. Men så stivnet hun plutselig til da hun merket at noen så på henne.

Det var rart. Hun snudde seg rundt som om hun var kontrollert av en usynlig kraft, og så en mann som kikket på henne. Han var veltrent med et lukket ansikt. Han fikk henne til å tenke på vinter. På noe dystert og nådeløst. Kitty visste ikke hva som fikk henne til å stirre tilbake, men hun klarte ikke å stoppe seg selv. Hun sa til seg selv at det var noe ved urørligheten hans som gjorde at hun ikke klarte å rive blikket vekk, men det kunne like gjerne være de brede skuldrene eller skjønnheten som fikk hårene i nakken til å reise seg i noe som minnet om gjenkjennelse. Hvordan var det mulig når hun aldri hadde sett ham før?

Kitty snudde seg raskt vekk, overrasket over sin egen reaksjon og den uforklarlige sitringen i brystene og varmen som spredte seg i magen. Hva var det hun drev med? Hun måtte sende Sophie en melding og spørre hvor de var.

Akkurat da begynte telefonen hennes å vibrere, men da hun skulle ta den opp, ble hun avbrutt av en kvinnestemme bak seg.

«Unnskyld?»

Det virket som om kvinnen hadde dukket opp ut av ingenting. Det glitrende håret var pent oppsatt i nakken og en diskré gullbrosje viste at hun var hovmester. Uttrykket i ansiktet var vennlig, men Kitty hadde følehornene ute. Hun hadde vokst opp med at folk frøs henne ut, lot henne få vite at hun ikke hørte til, og nå ventet hun på at det samme skulle skje.

«Du vet at denne baren kun er for gjester?»

Stemmen var vennlig, men det sofistikerte tonefallet nørte opp under Kittys usikkerhet. Dette var dråpen som fikk begeret til å renne over. En elendig avslutning på en dag som hadde vært fylt av irriterende hendelser. Camillas slengbemerkninger. Ruperts ekle oppførsel. Most banan i håret til lunsj. Ting de ikke fortalte deg når du var på intervju til stillingen som barnevakt for barna til de rike og privilegerte. Kitty skjønte at hun måtte komme seg ut derfra. Det siste hun trengte var å føle seg enda verre enn hun allerede gjorde. Hun kunne helt fint sende tekstmeldingen fra et annet sted.

«Nei, det visste jeg ikke», sa hun med den rolige stemmen hun hadde lært seg av å jobbe med barn. «Men ikke bekymre deg, jeg skal dra nå.»

Med hamrende hjerte gikk hun mellom bordene mot utgangen, men akkurat da hun nådde den, var det noe som fikk henne til å snu seg rundt og se mot baren. Kitty kjente en tåpelig følelse av skuffelse da hun så at mannen med de brede skuldrene hadde gått. Hadde hun håpet på et siste glimt av ham? Og hvis det var tilfellet var det kanskje ikke så rart at hun aldri fikk seg en kjæreste. Hun la listen altfor høyt.

Kitty lot som om hun visste hvor hun skulle, og befant seg plutselig i en skyggefull korridor som så ut som om den kanskje tilhørte administrasjonen. Heldigvis var den tom. Hun pustet dypt og tok opp telefonen.

Sophies melding var kort.

Orket ikke vente mer. Drinkene kostet ALTFOR mye, og de ansatte var SKIKKELIG hovne. Har dratt til Kuta. Ta en taxi og kom NÅ.

Kitty så på skjermen mens hun vurderte hva hun skulle svare. Skulle hun dra til den andre siden av øya for å være sammen med de tre andre kvinnene som allerede lå tre drinker foran henne i løypa, eller skulle hun dra hjem? Hun bet seg i leppen. Hva om hun hadde vansker med å finne en taxi og måtte forstyrre Camilla og Rupert? Var det virkelig verdt å irritere sjefene fra helvete nå når ting var så anspent mellom dem?

Hun stivnet til da hun hørte en lyd, og stivnet enda mer til da hun innså hvem det var som kom nedover korridoren mot henne. Det var mannen fra baren. Kitty burde ikke være her. Hun visste det, og han visste det nok også.

Allikevel klarte hun ikke å la være å stirre på ham. Da han stanset foran henne, la hun merke til hvor høy han var. Den muskuløse kroppen hans tårnet over henne og fikk ham til å fremstå ulik alle andre menn hun hadde møtt. Kitty nøt synet av den stolte haken, de sterke kinnbeina, det mørke håret og øynene som så ut som om de var av obsidian. Det var noe ved ham som fikk henne til å være på vakt. Et snev av noe hardt og ugjennomtrengelig som lå skjult under overflaten av de perfekte trekkene.

Kitty visste at hun burde si noe, hva som helst, men ordene satt fast i halsen. Istedenfor var det opp til ham å åpne samtalen, og ordene han valgte var både forutsigbare og skuffende.

«Dette området er privat», sa han arrogant. «Kan jeg hjelpe deg med noe?»

«Jeg kan lese», svarte hun. «Jeg ville bare finne et stille sted hvor jeg kunne sende en melding etter å ha blitt bortvist fra baren.»

«Jaså?» utfordret han silkemykt. «Hovmesteren er kjent for de diplomatiske evnene sine.»

Kitty sukket, han hadde rett. «Jeg antar at hun var ganske diplomatisk, jeg følte meg vel bare litt underdanig. Jeg skjønner ikke hvorfor baren ikke er åpen for alle.»

Han så på henne med smale øyne, som om han prøvde å skjønne om hun var seriøs eller ikke. Som om han ikke var vant til mennesker som ikke forstod de uskrevne reglene som eksisterte på så glamorøse steder som dette.

«Det er fordi flesteparten av hotellgjestene våre ikke har lyst til å bli plaget av nysgjerrige folk som har spart opp nok penger til å la en drink vare hele kvelden», svarte han kynisk. «Hvis rike bedriftseiere eller europeiske kongelige kommer for å bo her, foretrekker de å kunne slappe av og senke skuldrene uten at noen prøver å ta bilde av dem og selge det til tabloidavisene.»

Kitty kjente seg truffet av at han insinuerte at hun var nysgjerrig eller enda verre, en lykkejeger. Men så husket hun at det var nettopp derfor Sophie hadde villet komme hit i utgangspunktet. Hun hadde hørt at en kjent racerbilsjåfør bodde på hotellet. Hadde hun håpet på å få ta et bilde med ham og bruke det som profilbilde?

Kitty lurte på hvem mannen var. Hun hadde antatt at han var en gjest, men han hørtes ikke ut som en. Silkeskjorten som fremhevet det muskuløse brystet, og de mørke buksene som klamret seg til hoftene hans, så dyre ut. I baren hadde han virket komfortabel med seg selv, og hadde utstrålt den samme selvsikkerheten som de rike og privilegerte gjorde. Men kanskje hun hadde tatt feil? Kanskje han var en sikkerhetsvakt som lot som om han var en av gjestene? «Det virker som om du vet mye om dette stedet», sa hun mistenksomt. «Jobber du her?»

Santiago nølte et lite øyeblikk før han svarte. «Ja, det gjør jeg», sa han uten snev av skyldfølelse. For det var jo mange varianter av sannheten, var det ikke? Han eide kanskje dette stedet, og flere andre som det, men det hindret ham ikke i å legge ned flere timer enn noen av de ansatte. Så i teorien jobbet han her.

Og han var også en privat mann. Til å begynne med hadde det vært helt nødvendig, men etter hvert ble det en vane. Santiago var en som holdt kortene tett til brystet. Han hadde blitt anklaget for mye forskjellig i løpet av livet sitt, men det som frustrerte folk rundt ham aller mest, var likegyldigheten hans. Det islagte skallet som omga hjertet hans. Mangelen på interesse for å knytte dype følelsesmessige bånd eller slå seg til ro. I motsetning til anklagene han ofte hørte, var det ikke en rolle han tok på seg for å holde gifteklare kvinner på avstand. Det var et behov som var fastlåst i psyken hans, og behovet for isolasjon fra andre mennesker var helt genuint. Santiago ga det han kunne, og ikke noe mer, og hvis det førte til at noen ble såret på veien, følte han ingen skyld. Tross alt bar han vel på nok skyld for et helt liv?

Han møtte blikket til rødtoppen. «Og hva med deg?» spurte han mykt. «Kom du hit for å drikke alene, uten å vite at baren bare var for gjester?»

«Det å drikke alene er ikke min greie», svarte hun. «Selv om det ikke er noen grunn til at en kvinne ikke skal kunne gå alene på bar», la hun raskt til.

Han holdt hendene avvergende opp foran seg. «Jeg mente ikke det heller.»

«Jeg skulle egentlig møte noen venner her, men sjefen min ga meg hele tiden nye ting å gjøre, så jeg ble forsinket», forklarte hun. «Og nå har vennene mine dratt.»

«Hvorfor det?»

«De syntes drinkene var for dyre og …»

«Og?» spurte han da ordene hennes døde hen.

Hun ristet på hodet, og det fantastiske håret glødet rundt de bleke skuldrene. «Jeg tror ikke det er helt deres type sted, litt for stivt. Så de har dratt til den andre siden av øya og vil at jeg skal komme dit for å møte dem.»

Santiago nikket. Han visste nøyaktig hvem det var hun skulle møte. En gjeng med langbeinte blondiner som fikk gjestene til å snu seg etter dem da de kom inn i baren med korte kjoler, solbrune kropper og høy latter. Det var ikke et uvanlig syn. Vakre, unge turister som ville ha et glimt av hvordan den andre halvparten levde. Santiago hadde sett på dem fra øyekroken mens de så seg rundt i baren som om de lette etter noen før de gikk igjen.

Men den rødhårede kvinnen så ikke ut som en naturlig del av gjengen. Hun så ut som hun var … Santiago rynket pannen mens han prøvde å komme på et ord han sjelden brukte. Sunn. Sí. Det var det. Og hun var ikke lik de andre kvinnelige gjestene som så ofte kom til dette dyret stedet. Ikke hans type i det hele tatt, for hun hadde ingen av kvalitetene til de veltrente brunettene han foretrakk.

Hun var … uvanlig. Blek hud. En formfull og sterk kropp. En enkel bomullskjole som så helt feil ut på et av Balis mest sofistikerte utesteder. Men allikevel beveget hun seg med en udiskutabel grasiøsitet. Gangen hennes hadde fanget oppmerksomheten hans på en helt annen måte enn noen annen kvinne hadde gjort den kvelden. Faktisk var det mange kvelder siden noen hadde fanget oppmerksomheten hans slik. Kanskje han var så tiltrukket av henne fordi hun var en utenforstående, og det var sånn han følte seg?

Sånn han alltid hadde følt seg.

Santiago lot blikket hvile på det spektakulære håret hennes. Det falt i tykke røde bølger over skuldrene hennes, som et fossefall i brann. Hun minnet ham om det berømte bildet av Venus. Han hadde sett det en gang da han var tenåring, da han hadde blitt dratt med på et kunstgalleri i Italia. Motvilligheten hadde ikke stammet fra mangel på kunstinteresse, men heller at han syntes det var utfordrende å være med på den dyre kulturelle rundreisen i Europa som moren hadde insistert på. Det hadde vært betaling for å gå tilbake til det skrantende ekteskapet. Faren hadde vært takknemlig, og hadde brukt hele ferien på å tilbe henne på en måte som gjorde Santiago kvalm. Spesielt når han visste så godt hva som hadde foregått.

Hun var utro mot mannen som kun var ektemannen hennes på papiret. Allerede da lo hun av ham bak ryggen hans og forberedte seg på å gjøre ham enda mer til latter i dagene som skulle komme. 

Den type tanker fikk deg ingen steder, tenkte Santiago. Han tvang vekk tankene på fortiden og studerte den rødhårede kvinnen.

«Har du tenkt å møte vennene dine?» spurte han og kjente at han håpet hun sa nei. Var det fordi hun var annerledes og litt fortryllende? Eller var det fordi han kjente den sødmefylte følelsen av begjær som han ikke hadde kjent på så lenge?

«Jeg tror ikke det» sa hun og ristet på hodet. «Jeg tror jeg bare drar hjem.»

«Du får ikke det til å høres så forlokkende ut», sa han.

«Det kan du trygt si», sa hun og trakk på skuldrene. «Men jeg har masse å gjøre og jeg skal dra i morgen.»

Ble Santiago betrygget av de ordene? Mest sannsynlig. Han hadde alltid likt å vite hvor nærmeste nødutgang var, og når han kunne bruke den. Plutselig innså han at han hadde lyst til å fjerne det nervøse ansiktsuttrykket hennes. Santiago lurte på hvordan hun ville se ut om hun smilte. Han sa til seg selv at han bare var snill, for hun hadde jo tross alt blitt forlatt av vennene i en bar som helt klart var over lønnsnivået hennes.

Men innerst inne visste han at det var mer enn det. Det var noe forlokkende ved henne. Han var fascinert av den sjeldne skjønnheten hennes, og det var vel ikke noe galt i det? Hadde han ikke lov til å ta seg en pust i bakken, spesielt etter den siste avtalen han hadde dratt i land? Santiago tenkte tilbake på de siste dagene. Han hadde nettopp fått tillatelse til å bygge en av verdens største solcellefarmer i Australia. Santiago burde ha vært entusiastisk over bragden, men han klarte ikke.

Han hadde lagt merke til hvordan advokatene reagerte da han raskt forlot styrerommet etter å bare ha drukket halve champagneglasset. Han hadde gjort dem en tjeneste, selv om han ikke kunne si det til dem. For hvordan skulle han forklare mennesker som frydet seg over triumfen at han allerede hadde vendt blikket mot den neste avtalen og den etter det? Ville de ikke synes det var rart om han fortalte at det ikke ga ham noen tilfredsstillelse?

Santiago presset leppene sammen.

Det var få ting som ga ham det.

«Hva heter du?» spurte han brått.

Hun blunket. «Kitty. Kitty OʼHanlon.»

«Er du irsk?»

«Det eneste irske ved meg er navnet», sa hun med et bittert tonefall han ikke orket å undersøke årsaken til.

«Santiago Tevez», sa han med nok pause til at hun kunne koble det. Til å la henne si at hun hadde lest om ham eller hørt om ham. Til å stille ham noen av de kjedelige og forutsigbare spørsmålene folk alltid spurte når de innså at han var milliardær. Men da hun ikke gjorde det, kjente han forventningen stige i kroppen. «Hvorfor blir du ikke her og tar en drink med meg før du går?»

«En drink?» gjentok hun.

«Er det et så rart forslag? Jeg er ferdig på jobb og kunne trengt litt selskap, og siden vennene dine har dratt mistenker jeg at du kanskje har det på samme måte. Terrassebaren har en av de beste utsiktene på hele Bali.» Han stanset og lot et smil leke på leppene. «Du kan se nesten hele Bali derfra.»

Kitty kjente noe ukjent strømme gjennom henne da Santiago Tevez så på henne med en kjølig invitasjon glitrende i de mørke øynene. Ting som dette skjedde ikke med mennesker som henne. Det var vanligvis ingen som flørtet med henne på denne måten. Det var alltid hun som satt igjen og passet på veskene mens de andre danset, eller som laget te og lyttet medfølende når de fikk hjertene sine knust. De få gangene hun hadde datet, hadde forholdene, om man kunne kalle dem det, raskt rent ut i sanden. Kitty visste at folk syntes hun var prippen, og hun visste at det var hold i det, men man kunne vel ikke endre måten man hadde blitt oppdratt på? Man kunne ikke plutselig bli en ny person over natten. Hun var håpløs når det gjaldt flørting, og hadde i hvert fall ingen erfaring med å prate med en mann som så mer ut som en gud enn et menneske. Hun var på dypt vann her, og hun visste at hun burde gi seg mens leken var god, men det var noe som hindret henne i å gjøre det.

Det var ikke bare det at hun innså at hun hadde nådd et veiskille i livet sitt, eller at hun ikke orket å dra hjem og risikere enda et møte med den ekle ektemannen til arbeidsgiveren sin, eller at hun ikke ville høre flere bemerkninger fra Camilla. Det var mer det at hun var lei av å være Kitty OʼHanlon, det fattige, forlatte, foreldreløse barnet som hadde tilbrakt oppveksten med å bli fortalt at hun måtte være takknemlig for det hun fikk. Hele livet hennes hadde handlet om å følge regler og være lydig, og for en gangs skyld hadde hun lyst til å tråkke utenfor streken. Riste av seg begrensningene som hindret henne.

Hun kunne kjenne hvordan det ukjente lokket henne. Hvorfor skulle hun ikke ta en drink med den kjekke fremmede mannen? Muligheten kom kanskje ikke til å by seg igjen, faktisk var hun villig til å vedde på at den ikke ville gjøre det. Hadde hun ikke nettopp hatt to uker med blodslit på et sted som liksom skulle være paradis? Hun hadde nesten ikke sett noe av Bali, og hadde ikke hatt tid til å tegne, som vanligvis var det hun gjorde når hun skulle slappe av.

«Ok», sa hun og trakk på skuldrene. «Hvorfor ikke?»

«Jeg kan ordne det så en bil kan kjøre deg hjem etterpå», sa han og hevet øyenbrynene spørrende. «Hva tenker du om det?»

Kitty nikket, selv om ordene fikk henne til å innse at han selvfølgelig ikke prøvde seg på henne. Han var bare snill, det var alt. Han syntes sikkert synd på henne, slik som folk så ofte gjorde, men hun kom ikke til å avfeie forsøket. Når sant skulle sies hadde hun ikke opplevd noe særlig snillhet i det siste, så hvorfor skulle hun ikke nyte det mens det varte? «En bil?» gjentok hun og klarte ikke å kvele følelsen av å være en kjendis. «Wow. Er det egentlig lov?»

Han smilte og Kitty ønsket nesten at han ikke hadde gjort det, for i et lite øyeblikk ble det harde ansiktet forvandlet til noe som fikk hjertet hennes til å verke av lengsel. Det var som de første vårblomstene etter den dystre vinteren. Som å legge seg i en komfortabel seng etter å ha jobbet hardt hele dagen.

Slutt å fantasere om ham, sa hun til seg selv. Oppfør deg som alderen din.

«Ja, det er det», sa han mykt. «La oss bare si at det er en av godene ved jobben min. Kom igjen, Kitty OʼHanlon. La meg vise deg veien.»

Utsikten var helt utrolig.

Santiago hadde ikke overdrevet da han sa at det var den beste utsikten på hele øya, men Kitty hadde ikke forestilt seg denne luksusen. Hun prøvde å ta inn alt sammen, enda et verdifullt minne når hun kom tilbake til London.

Marmorgulvet og gangfeltene hadde utsikt over det mørke og glitrende havet. Duften av røkelse og søt frangipani hang i luften. Noen par satt ved bord i den andre enden, men hoveddelen av rekkverket der de stod, var tomt. Kitty tok seg selv i å tenke at det nesten var som om plassen hadde vært reservert og bare ventet på dem. Deilige jazztoner kunne høres fra skjulte høyttalere, og fikk henne brått til å ville ta av seg skoene og danse på en måte hun ikke hadde gjort siden hun var seks år.

Allikevel bleknet panoramautsikten over det kveldsmørke Bali når det ble sammenlignet med mannen som stod ved siden av henne. Landskapet ble dominert av en fullmåne som glitret over det endeløse havet, men måneskinnet badet også profilen til Santiago Teves i en myk glød, så det så ut som om han var laget av metall. Som en keiser på forsiden av en gammel mynt, tenkte hun, før hun ba seg selv om å slutte.

Men hun klarte ikke helt å holde tilbake et sukk. Var det derfor Santiago snudde seg og så spørrende på henne? Kitty flyttet blikket mot horisonten som en pliktoppfyllende geografistudent på klassetur. Han hadde invitert henne opp hit for å kompensere for at hun hadde blitt kastet ut av baren. Han gjorde det sikkert bare så hun ikke skulle skrive en dårlig anmeldelse på en eller annen nettside.

«Er det ikke imponerende?» spurte han. «Jeg husker hvor bergtatt jeg ble første gangen jeg så utsikten.»

Ordene hans beroliget henne, og minnet henne på at de begge var her på grunn av jobb. Selv om han måtte være ganske høyt oppe på rangstigen for å ha tilgang til et sted som dette. «Det er nydelig», sa hun. «Faktisk har jeg aldri sett noe lignende.»

«Det er godt å høre», svarte han og hun kunne høre et anstrøk av tilfredshet i stemmen. Han pekte mot en av bambussofaene som stod i utkanten av terrassen. «Skal vi ta den drinken nå?»

«Ja, hvorfor ikke?» svarte Kitty, selv om det ikke var likt henne å svare på den måten. Kanskje hun hadde hørt det på TV eller lest det i en bok. Det føltes som en altfor voksen og sofistikert ting å si for en som henne. Men så føltes det jo også veldig voksent å gå bort til et bord hvor en servitør nettopp hadde plassert to drinker. På tross av mangelen på silkekjole og dyre sko følte Kitty det som om hun var i en reklame der hun gikk mot sofaen. Som om det hele skjedde med noen andre. Og var ikke det hele poenget med å gjøre dette? Å ikke føle seg som Kitty OʼHanlon, men en helt annen?

Hun lente seg mot de myke putene og la merke til at Santiagos muskuløse lår var midt i synsfeltet. Det var ikke likt henne å stirre på et spesifikt område av en manns anatomi, men hun klarte ikke å rive blikket bort. Kitty følte seg satt ut av sin egen reaksjon. Brystene sitret som om de hadde lyst til å bryte ut av kjolen. Huden var sensitiv, og hun kunne kjenne en stram følelse dypt inni seg som gjorde henne rastløs.

Hun visste at det var begjær. Hun hadde lest og hørt nok om det til å kjenne det igjen. Kitty visste at det var umulig å definere, og for henne, en svært sjelden følelse. Hun visste bare ikke hva hun skulle gjøre med det.

«Martini med tranebær», sa han og rakte henne et glass. «Husets spesialitet.»

Kitty tok en slurk. Drinken var søt, bærene sure og saftige, men hun var ikke egentlig så interessert i å drikke, og hun la merke til at han ikke rørte sin egen. Bare så på henne.

«Så. Den siste kvelden din på Bali», sa han. «Er det trist?»

Hvis hun hadde hatt denne samtalen for to uker siden, hadde svaret hennes vært helt annerledes. På det tidspunktet var hun fortsatt håpefull og spent. Selv om hun visste at hun skulle jobbe, hadde hun trodd hun kom til å få litt fritid. Men det hadde ikke skjedd, og siden hun aldri kom til å se Santiago igjen, kunne hun like gjerne fortelle ham sannheten. «Ikke egentlig.»

«Det er interessant», svarte han. «Det er ikke den vanlige reaksjonen. Bali er kjent for å være paradis på jord, og de fleste kan nesten ikke vente med å komme tilbake. Hva gikk galt? Dårlig hotell?»

«Nei, absolutt ikke. Jeg bor i en av Sangat Bagus-villaene.»

«Men de er …»

Hun hevet et øyenbryn. «De er hva for noe?»

«Vel …» Det virket som om han valgte ordene sine med omhu. «De er ganske fasjonable og over prisklassen til de aller fleste.» Han lot fingeren gli over kanten på glasset og så nysgjerrig på henne. «Som ikke var ment å være dømmende. Det er bare observasjonen min etter å ha sett feriegjestene her over flere år. Jeg trodde du var en av de kvinnene i tjueårene som kom til øya for å ha et friår.»

Kitty lente seg tilbake i sofaen og innså at hun koste seg. «Bare fortsett. Det er fascinerende å høre på.»

«Og at misnøyen din med Bali kom fra å ha møtt en eller annen kjekk amerikaner eller australier som knuste hjertet ditt.» Det mørke blikket glitret ertende. «Som lovet deg gull og grønne skoger og etterlot deg uten noe som helst.»

«Jeg hater å ødelegge forventningene dine, men det skjedde helt klart ikke.»

«Så hvorfor er du så ivrig etter å dra?»

Kitty satte fra seg drinken og gned de kalde fingertuppene mot hverandre. Hun hadde ikke fortalt noen om problemene sine, ikke engang Sophie, for lojalitet var noe som var innprentet i henne siden barndommen og var vanskelig å gi slipp på. Men plutselig følte hun en trang til å fortelle ham alt. Og siden det var han som hadde spurt, kunne hun kanskje bare svare ham.

«Akkurat som deg er jeg ikke her på ferie, jeg er på jobb. Som barnevakt.»

«Barnevakt», gjentok han som om han aldri hadde truffet en før.

«Jeg passer på to små barn. Beklager, jeg burde ha spurt tidligere. Har du …? Har du barn?» Kitty innså plutselig at han kunne være gift og ha familie. Som ikke burde bety noe, men det gjorde det, og hun visste ikke hvorfor.

Jo, det gjør du. Du vet nøyaktig hvorfor.

«Nei, Kitty. Jeg har ikke barn og jeg har ikke planer om å få det heller. Jeg er singel. Og lykkelig med det.»

Hun ville ikke ha beskrevet ansiktsuttrykket hans som lykkelig, og hun lurte på hva som hadde forårsaket det. Hadde det vært det klønete forsøket på å få vite sivilstatusen hans? «Barna jeg passer på, er skjønne, i hvert fall stort sett, men …»

«Foreldrene er ikke det?» la han til.

«De kan være … utfordrende», konkluderte hun.

«På hvilken måte?»

Hun sukket. Det å snakke om jobben var ikke det hun hadde hatt i tankene da hun ble med Santiago opp hit. «Du er ikke egentlig interessert, er du vel?»

«Jeg ville ikke ha spurt hvis ikke jeg var det», svarte han og var overrasket over at han likte å høre på henne fortelle. Santiago lurte på hvorfor han syntes hun var så fascinerende. Var det fordi hun var så annerledes enn alle andre han pleide å tilbringe tid med? Eller var det enklere enn som så? Måneskinnet lyste på håret hennes og gjorde det om til en blanding av sølv og gull. Han klarte ikke å rive blikket vekk fra de glitrende bølgene eller den bleke huden han kunne skimte under dem.

«Fortell meg det», sa han mykt.

«Arbeidsgiverne mine er begge suksessfulle advokater, og jeg ser vanligvis ikke så mye til dem fordi de drar til treningssenteret tidlig på morgenen og kommer ikke tilbake før barna har lagt seg.»

«Får ikke det deg til å lure på hvorfor de fikk barn i utgangspunktet?»

«Hvis mennesker skulle få barn av de rette grunnene, ville menneskeheten ha dødd ut for lenge siden. Og selv om villaen er stor, har det vært ganske intenst – med alle oss boende der sammen.»

«Så du har sett mer til sjefene dine enn vanlig og har innsett at du ikke liker dem? Er det det som er problemet?»

Kitty nikket. «Det er det. Ekteskapet deres er trøblete, og de virker fast bestemt på å la det gå utover …»

«Deg?»

Hun rødmet som om hun plutselig innså at hun hadde fortalt for mye. «Det er en vanskelig situasjon.»

Santiago lente seg tilbake og innså at hun ikke prøvde å flørte med ham. Det uvanlige i situasjonen fikk bare heten i skrittet til å øke i intensitet. «Så hva har du tenkt å gjøre med det?»

Kitty trakk på skuldrene. «Når jeg kommer tilbake til England, skal jeg se meg om etter en annen jobb og et nytt sted å bo. Jeg bor der, skjønner du.»

«Og liker du det? Å bytte hjem hver gang du bytter jobb?»

Kitty lurte på hva han kom til å si hvis hun fortalte ham at det bare hadde vært ett sted der hun følte at hjemmet hennes hadde blitt revet fra henne. Hun hadde en anelse om hvordan han ville reagere. Han kom kanskje til å grave litt, både fascinert og medlidende, for det var det folk gjorde når hun fortalte dem om bakgrunnen sin. Og hun ville ikke ha medlidenheten hans. Hun visste ikke hva hun ville ha, men det var definitivt ikke det.

«Variasjon er livets krydder!» sa hun og prøvde å høres mer overbevisende ut enn hun følte seg. Det virket ikke som om Santiago la merke til det, han var opptatt med å se på henne som om han aldri hadde sett en rødhåret kvinne før.

«Hva med deg?» spurte hun. «Er det ikke din tur til å fortelle meg noe om deg selv?»

«Hva har du lyst til å vite?»

Hun hadde lyst til å vite hvordan det ville føles om han tok henne i armene sine og kysset henne, og hun lurte på hvordan skjeggstubbene ville føles mot fingertuppene hennes om hun strøk ham over kjeven. Men hun kunne selvfølgelig ikke si noe av det. Kitty kremtet. «Bor du her? På Bali?»

«Noen ganger.»

«Og resten av tiden?»

«Overalt og ingen steder.»

«Det høres veldig mystisk ut.»

Han trakk på skuldrene. «Jeg leier steder over hele verden, avhengig av hva jeg jobber med og hvor.»

«Så hvor er hjemme?»

«Hjemme?» Han lo. «Jeg er redd for at jeg ikke ser på noe sted som hjemme.»

Hun rynket pannen. Santiago prøvde helt klart å unngå å svare, så hun skiftet taktikk. «Ikke engang Spania?»

«Tror du jeg er spansk?»

Kitty kjente hjertet hamre i brystet. For å være helt ærlig så han ut som noe rett ut av et eventyr der han satt i måneskinnet. «Litt.»

«Vel, det er jeg ikke. Jeg er fra Argentina. Jeg ble født i Buenos Aires for nesten trettifem år siden.»

Hun tok en slurk til av drinken før hun satte den fra seg igjen. «Drar du tilbake dit av og til?»

«Nunca. Aldri. I hvert fall ikke på mange år. Men her er greia, Kitty …»

Hun stivnet til av måten han sa navnet hennes på. Som om stavelsene var dekket i honning og fløyel. Som om han strøk kjærlig over henne. «Hva?» spurte hun. Var han i ferd med å avslutte kvelden og sende henne tilbake til den giftige atmosfæren i villaen?

«Jeg kan bruke hele kvelden på å svare på spørsmålene dine, men jeg må innrømme at jeg ikke er i humør til et avhør. Jeg har hatt noen ekstremt hektiske uker og dette er første gangen på lenge at jeg har slappet av.»

«Hvis det er sånn her du slapper av, er jeg ikke sikker på om jeg ville klart å være rundt deg når du er stresset.»

«Og akkurat nå blir jeg distrahert av månen og frangipanien. Jeg antar at du alltid har fått høre hvor vakkert håret ditt er?» sa han og smilte.

Kitty nølte. Det ville høres teit og trist ut hvis hun fortalte at ingen noensinne hadde sagt det. «Jeg hatet det på skolen.»

«Hvorfor det?»

«Fordi det fikk meg til å skille meg ut, og det inspirerte de andre til å bruke en rekke kallenavn. Ingen av dem var spesielt flatterende.»

«Da var klassekameratene dine fantasiløse. Håret ditt er som ild. Som flammer som lyser opp den mørke natten.»

Hvis han hørte at hun gispet, valgte han å ikke kommentere det. «Er du seriøs nå?»

«Jeg er helt seriøs, Kitty. Vet du hva jeg har mest lyst til å gjøre akkurat nå?»

Det rare var at Kitty faktisk visste det. På tross av mangelen på erfaring med det motsatte kjønn var det tydelig hva Santiago Tevez ville, og ikke bare fordi ordene hans var som poesi for ørene hennes.

Kitty hadde ofte lurt på hvordan det ville føles å begjære noen. Den typen begjær som slukte deg hel og gjorde det umulig å tenke klart. Hun hadde lurt på om det var mulig, for hun hadde hørt at noen kvinner aldri opplevde det, og hun hadde vært redd for å være en av dem.

Men nå smeltet alle de bekymringene bort som en is i solen. Måten Santiago så på henne på, fortalte henne tydeligere enn noen ord kunne ha gjort at han ville ha henne. For første gang i livet følte Kitty seg vakker. Hun bestemte hva hun valgte å gjøre i kveld. Ingen andre.

«Jeg tror det», svarte hun. «Og har du for vane å plukke opp kvinner i tjueårene som kanskje har et friår?»

Santiago ristet på hodet. «Nei.»

«Så hva fikk deg til å følge etter meg fra baren?»

Han så på henne med smale øyne. «Jeg tror du vet svaret på det.»

Kitty la hodet på skakke. «Fordi du trodde at jeg var en trussel mot sikkerheten?»

*

Det ertende spørsmålet ble fulgt av et flørtende blikk, og Santiago innså at han var litt skuffet over at hun hadde takket ja til tilbudet hans så raskt.

«Jeg fulgte etter deg fordi jeg ikke kunne motstå deg, roja», sa han. «Fordi du lokket på meg på en måte ingen andre har gjort på lang tid.» Han lot fingeren stryke over det silkemyke håret, akkurat slik han hadde hatt lyst til å gjøre helt siden han så henne i baren.

Kitty vred på seg. «Hva betyr roja?»

«Det betyr rød, som håret ditt, men ikke skift tema, er du snill.»

Hun var tydelig avslappet nå, for øynene hennes glitret i måneskinnet.

«Har du ikke lyst til å lære meg spansk, Santiago?» ertet hun.

«Ikke akkurat nå», brummet han. «Det er ikke lingvistikk jeg tenker på akkurat nå.»

«Så hva tenker du på da?»

«Å kysse deg. Har du lyst til at jeg skal kysse deg, Kitty?»

Hun nikket, og stemmen ble hes. «Det … det vet du at jeg vil.»

«Sí. Det vet jeg. Jeg har visst det helt siden første gang jeg så deg.» Halsen ble tørr, og han lot blikket vandre over brystene som presset mot kjolestoffet. «Men du må forstå at så fort jeg begynner, kommer jeg til å elske med deg.»

«Hvorfor det, er det det som alltid skjer?»

«Alltid.»

«Og? Hva så? Hva om jeg vil det?»

Nonsjalansen hennes var uventet, og Santiago lurte på om han hadde vært for nedlatende. Hun var voksen akkurat som ham, var hun ikke? Hun hadde fri vilje og en kropp som skalv like mye av lyst som hans gjorde.

Santiago lente seg mot henne og kjente den deilige følelsen av forventning stige i kroppen da hun skilte leppene. Kitty så opp på ham med et så tillitsfullt uttrykk at Santiago nesten ombestemte seg og sendte henne hjem.

Men begjæret var for sterkt, og det var hennes også.

Og hvis han begynte å ta på henne her, kom han aldri til å stanse. 

Han reiste seg brått. «La oss gå til et mer privat sted. Presidentsuiten er rett ved siden av.»

«Presidentsuiten?» gjentok hun. «Er du sikker?»

«Helt sikker.» Han holdt ut hånden, og hun tok den uten å nøle. Santiago kjente den deilige pulsen av begjær da hun flettet fingrene inn i hans.

